‘God sal vir ons antwoorde gee,’ sê familie van vermiste manTebogo Ndlovu se ma, Martha Ndlovu, tydens ‘n betoging in Mooinooi (Augustus (2017) (Foto” Molaole Montsho/ANA) Die familie van Tebogo Ndlovu, wat in Augustus verlede jaar verdwyn het nadat hy glo lemoene op ŉ plaas in Majakaneng naby Brits in Noordwes gesteel het, glo God sal vir hulle antwoorde gee. “Ons sal nooit weer vir Tebogo sien nie, maar ons aanvaar alles, want daar is niks wat ons kan doen nie,” het sy tannie, Nancy Sekgobela, aan African News Agency (ANA) gesê. “Al wat die familie wil hê is sy beendere of klere, sodat ons berusting kan kry.” Die saak teen ŉ boer se seun, wat van die moord op Ndlovu beskuldig is, is Maandag in die hooggeregshof in Pretoria laat vaar. Mathew Benson is vrygespreek op alle aanklagte, insluitend die moord en poging tot moord nadat sy regspan die hof versoek het dat hy vrygelaat moet word onder artikel 174 van die Strafproseswet. Die staat het toegegee dat hy nie ŉ saak teen Benson het nie. Ndlovu (24) het op 2 Augustus 2017 verdwyn nadat hy geskiet is, na bewering deur Benson, ook 24 jaar oud. Ndlovu en sy twee neefs is glo na plaas G11 in Mooinooi naby Majakaneng om lemoene te steel, maar toe hulle by die plaas aankom, het hulle besef hulle het nie sakkies vir die lemoene nie. Hulle het daarna na skrootmetaal op die plaas gaan soek. Matthew Benson. Foto: Molaole Montsho / ANA Volgens die twee neefs het Benson hulle gesien en op hulle geskiet terwyl hy hulle gejaag het. Ndlovu is na bewering in die been geskiet en sy vriende wou hom dra, maar hy was te swaar en hulle het hom onder ŉ boom gelos. Hy is nie weer gesien nie. Die twee neefs het sonder enige beserings ontsnap. Inwoners van Majakaneng het met gewelddadige betogings begin ná Ndlovu se verdwyning. ŉ Hele aantal motors is aan die brand gesteek en die N4 en R104 tussen Pretoria en Rustenburg, asook die R566 wat Pretoria met Sun City verbind, is versper. Talle inwoners van Majakaneng het ook buite die Brits-landdroshof betoog tydens die borgtogverhoor. Maroela Media het vroeër berig Benson was sedert sy inhegtenisneming in September in aanhouding. Sy verhoor het op 28 Mei begin. Hy het tereggestaan op ŉ aanklag van moord, twee aanklagte van poging tot moord, dwarsboming van die gereg en die besit van ŉ ongelisensieerde vuurwapen en ammunisie. Hy het skuld ontken op al die aanklagte teen hom. Regter JJ Hattingh het Benson Maandag onskuldig bevind op al die aanklagte teen hom. “Die staat kon nie daarin slaag om bo enige redelike twyfel te bewys dat Benson skuldig is nie. Slegs een van die getuies wat dié dag op die plaas was, kon Benson identifiseer en dié getuie [een van Tebogo Ndlovu se vriende] het sy weergawe van die gebeure by drie geleenthede verander om by die staat se saak te pas,” het Hattingh in sy uitspraak van 33 bladsye gesê. “Uiteindelik moet die regte persoon in die beskuldigdebank wees vir ŉ misdryf en dit kan nie in dié geval bewys word nie,” het hy gesê. Lees ook: Matthew Benson: ‘Ek is dankbaar die waarheid is uit’